Poliția din Municipiul Codlea, județul Brașov a anunțat că un bărbat a fost reținut, după ce și-a agresat partenera. Individul o bătea în timpul unui live pe Facebook.
Potrivit Poliției Municipiului Codlea, la data de 20 martie, polițiștii s-au sesizat din oficiu imediat după ce au văzut clipul postat pe platforma de socializare Facebook, unde apărea bărbatul lovind de mai multe ori o femeie și îi adresa în același timp și cuvinte jignitoare.
Conform brasov.net, videoclipul a fost șters de pe Facebook.
Poliția a făcut verificări și a identificat imediat persoanele implicate, un bărbat de 49 de ani și o femeie de 44 de ani, amândoi fiind din municipiul Codlea.
Polițiștii au stabilit din cercetările efectuate, că la data de 15 martie a.c., pe fondul unor certuri și a consumului de alcool, între cei doi s-a iscat o ceartă, iar femeia a fost agresată de partenerul său, fiind lovită de mai multe ori.
După administrarea probatoriului, pe 20 martie, bărbatul de 49 de ani a fost reținut pentru 24 de ore și introdus în cadrul Centrului de Reținere și Arestare Preventivă al IPJ Brașov.
De asemenea, în cauză a fost deschis și un dosar penal pentru săvârșirea infracțiunilor de violență în familie și tulburarea liniștii și a ordinii publice.
Cercetările sunt continuate de polițiști, sub coordonarea unui procuror din cadrul Parchetului de pe lângă Judecătoria Brașov.